《定光禅院》
宋代·葛胜仲

云岩五花树，下临碧玉潭。泛泛石溜中，此独潴揉蓝。

潭底玉石响，声如奏韶咸。名从襄阳样，山神固不甘。

姓字污山谷，贞元岁所镵。我来事登览，云有神龙潜。

骄阳虔禬祷，膏乳一境沾。灵祠锡硕号，丹雘飞楹檐。

僧庐锁深閟，灵境超尘凡。悬瀑二十丈，银河挂高岩。

飞流溅珠琲，馀润沾松杉。震响汹朝夕，数里声不歼。

禅客伴幽讨，高下皆穷探。猿鹤不足数，俗驾从讥嫌。

何当叨龙宫，宝方求玉函。

作者简介：葛胜仲 (1072～1144) 宋代词人，字鲁卿，丹阳（今属江苏）人。绍圣四年(1097)进士。元符三年(1100)，中宏词科。累迁国子司业，官至文华阁待制。卒谥文康。宣和间曾抵制征索花鸟玩物的弊政，气节甚伟，著名于时。与叶梦得友密，词风亦相近。有《丹阳词》。